text: Нова измама на морето: Менте търговци крадат портфейли
  Заглавие: Нова измама на морето: Менте търговци крадат портфейли Пон 05 Авг 2013, 17:16
  Нов вид измама се вихри из морските курорти, предупредиха от полицията. Мними търговци предлагат кошници с плодове и зеленчуци на туристите, основно на чуждите.
  В мига, в който човекът се спре да си купи, те изтървават кошницата и започват да искат да им бъдат възстановени щетите. И ако купувачът добросъвестно извади портфейла, "търговецът" буквално му го изтръгва от ръцете и бяга.
  В началото на сезона тази схема се прилагаше с черешите, когато менте продавачите предлагаха на чужденеца да ги опита и после му обираха парите. Сега "методът" е претърпял развитие, обясниха от полицията в Бургас пред "Труд".
  "Ще започнем кампания срещу мнимите търговци с плакати и брошури, които да предупреждават летовниците", коментира по този повод шефът на ОДП в морския град комисар Милен Димитров.
  Това обаче ще е третата кампания в курорта Слънчев бряг след тези срещу измамите при уличния чейндж и "Ваканционен махмурлук". Последната бе на британското посолство - за ограничаване консумацията на алкохол сред туристите от острова. Все още няма данни дали тя е дала някакъв реален резултат.
  Другият трик при кражбите е т. нар. Шише. Обикновено по тъмно крадците изскачат от храстите, въоръжени с назъбена счупена бутилка, и обират летовниците. През юли израелски турист даже бе ранен от четирима крадци с такава бутилка.
  При полицейски акции за последните четири дни са проверени над 300 души. Арестувани са четирима обирджии, които се вихрели из хотелите в Слънчев бряг и задигали ценности на гостите. Други двама са спипани при акция в Созопол. Всичките са гастрольори от София и са криминално проявени, обясниха от полицията в Бургас.